Nege vas vir ‘bedrog’ met uitreiking van rybewyseFoto: SAPD/Facebook Simon Zwane, woordvoerder van die Padverkeerbestuurskorporasie, het gesê amptenare wat met rybewyse werk, administratiewe personeel en die eienaar van ŉ bestuurskool, is by die toetssentrums in Sannieshof, Delareyville en Vryburg in hegtenis geneem. “Die inhegtenisnemings volg na vier maande se ondersoek deur die nasionale eenheid teen verkeerskorrupsie,” het Zwane gesê. Die verdagtes is in hegtenis geneem in verband met beweerde bedrog en korrupsie met die uitreiking van rybewyse. Volgens Zwane word die verdagtes by die Sannieshof-polisiestasie aangehou en sal hulle na verwagting Woensdag in die hof verskyn. Nog inhegtenisnemings word verwag. Zwane het gesê die inhegtenisnemings volg nadat 14 mense in Oktober verlede jaar by die Benoni-toetssentrum in hegtenis geneem is vir beweerde bedrog en korrupsie. Drie mense is in Februarie in Rustenburg in hegtenis geneem vir beweerde bedrog en korrupsie met die uitreiking van rybewyse. Zwane het ŉ beroep op die publiek gedoen om voorvalle van omkopery, bedrog en korrupsie aan te meld.